PATVIRTINTA

Gimnazijos direktoriaus

2016-04- 12 įsakymu Nr. V-84

**VILNIAUS PILAITĖS GIMNAZIJA**

**GIMNAZIJOS TARYBOS NUOSTATAI**

1. BENDROJI DALIS

1.1. Gimnazijos taryba – aukščiausia, demokratijos principais nuolat veikianti savivaldos institucija, jungianti mokinių, jų tėvų (globėjų, rūpintojų) ir mokytojų atstovus svarbiausių gimnazijos veiklos uždavinių sprendimui.

1.2. Gimnazijos taryba negali turėti teisių, prieštaraujančių Lietuvos Respublikos įstatymams, Švietimo įstatymui, Lietuvos bendrojo lavinimo mokyklos nuostatams. Esant prieštaravimams gimnazijos steigėjas, švietimo priežiūros institucija siūlo jas svarstyti iš naujo. Gimnazijos tarybai aktualūs ginčai gali būti sprendžiami įstatymų numatyta tvarka.

1.3. Tėvus į Gimnazijos tarybą renka tėvų komiteto susirinkimas, mokytojus – Mokytojų tarybos posėdis, mokinius – Mokinių parlamento susirinkimas.

1.4. Gimnazijos tarybą sudaro 15 narių: 5 tėvų atstovai, 5 mokytojų atstovai, 5 mokinių atstovai.

1.5. Gimnazijos taryba renkama dvejiems metams.

1.6. Gimnazijos taryba gali prašyti atšaukti Tarybos narį jį delegavusios savivaldos, jei šis neatlieka tarybos nario pareigų, ir išrinkti naują atstovą. Gimnazijos tarybos narys gali atsistatydinti iš pareigų kadencijai nesibaigus, apie tai ne vėliau kaip prieš 14 dienų raštu įspėjęs Gimnazijos tarybos pirmininką.

1.7. Gimnazijos tarybos priimti ir direktoriaus patvirtinti sprendimai yra privalomi visai gimnazijos bendruomenei.

1.8. Gimnazijos tarybos nuostatai keičiami Gimnazijos tarybos sprendimu.

2. GIMNAZIJOS TARYBOS FUNKCIJOS

2.1. Numato gimnazijos veiklos prioritetus ir perspektyvas, pritaria nuostatams, jų pakeitimams, papildymams, vidaus darbo tvarkai, mokinių ugdymo organizavimo tvarkai, sudaro veiklos planą vieneriems metams.

2.2. Inicijuoja gimnazijos mokinių tėvų ir visos bendruomenės bendradarbiavimą.

2.3. Svarsto gimnazijos pajamų ir išlaidų sąmatą, planuoja ir kontroliuoja jų paskirstymą, prižiūri gimnazijos finansinę veiklą.

2.4. Aprobuoja gimnazijos ugdymo planą, pasirenkamųjų dalykų sąrašą, sprendžia mokinių neformaliojo ugdymo organizavimo klausimus.

2.5. Aprobuoja mokinių skatinimo ir nuobaudų sistemą.

2.6. Priima sprendimus dėl klasių dalijimo į grupes ugdymo plane numatytais atvejais.

2.7. Svarsto mokinių šalinimo iš gimnazijos klausimus (direkcinės tarybos arba mokytojų tarybos teikimu).

2.8. Svarsto gimnazijos struktūros keitimo klausimus.

2.9. Svarsto mokinių maitinimo klausimus.

2.10. Teikia siūlymus dėl gimnazijos vadovų atestacijos, išsako nuomonę jiems atestuojantis.

2.11. Teikia siūlymus dėl gimnazijos darbo tobulinimo, saugių darbo, mokinių ugdymo sąlygų sudarymo, talkina formuojant gimnazijos materialinius ir intelektualinius išteklius.

2.12. Svarsto mokinių sveikos gyvensenos klausimus ir teikia siūlymus įgyvendinimui.

2.13. Gali sustabdyti kitų gimnazijos savivaldos institucijų sprendimų įgyvendinimą, kol jų teisėtumą ištirs kompetentingos institucijos.

2.14. Konfliktines situacijas tarp gimnazijos ir mokinių bei jų tėvų gimnazijos taryba sprendžia tik gavusi prašymą raštu iš kurios nors pusės.

2.15. Svarsto ir priima siūlymus dėl mokinių žinių ir gebėjimų vertinimo sistemos parinkimo.

2.16. Svarsto ir pritaria gimnazijos strateginiam planui, metinei veiklos programai.

2.17. Skiria atstovus į gimnazijos atestacinę komisiją.

2. 18. Gali inicijuoti gimnazijos veikos kokybės įvertinimą, tvirtina išvadas ir rekomendacijas.

2.19. Sprendžia kitus svarbiausius gimnazijos veiklos klausimus.

3. VADOVAVIMAS TARYBAI

3.1. Gimnazijos tarybos pirmininką renka tarybos nariai atviru arba slaptu balsavimu.

3.2. Posėdis yra teisėtas, jei jame dalyvauja ne mažiau 2/3 visų jos narių. Nutarimai priimami dalyvaujančių narių balsų dauguma.

3.3. Gimnazijos tarybos posėdžiai kviečiami 2-4 kartus per mokslo metus. Esant reikalui gali būti ir daugiau gimnazijos tarybos posėdžių.

3.4. Gimnazijos direktorius negali būti renkamas į Gimnazijos tarybą, bet dalyvauja taryboje svečio teisėmis.

3.5. Gimnazijos taryba kartu su tėvais, mokytojais, mokiniais ir administracija sprendžia visus gimnazijai aktualius klausimus.

3.6. Taryba pagal reikalą palaiko ryšius su Vilniaus m. savivaldybe, kitų mokyklų savivaldos organais, visuomeninėmis organizacijomis.

3.7. Mokyklos steigėjas, švietimo priežiūros institucijos, nustačiusios, kad tarybos sprendimai prieštarauja įstatymams ar kitiems gimnazijos veiklą reglamentuojantiems teisės aktams, siūlo gimnazijos tarybai juos svarstyti iš naujo. Gimnazijos tarybai atsisakius, ginčas gali būti sprendžiamas įstatymų nustatyta tvarka.

4. TARYBOS NARIŲ TEISĖS IR PAREIGOS

4.1. Kiekvienas tarybos narys turi teisę išsakyti savo mintis ir pažiūras bet kuriuo gimnazijos veiklos klausimu, aktyviai dalyvauti tarybos veikloje.

4.2. Kiekvienas tarybos narys įsipareigoja sąžiningai atlikti jam pavestas užduotis.

4.3. Turi teisę gauti iš gimnazijos administracijos informaciją apie gimnazijos veiklą.

4.4. Gimnazijos taryba ne rečiau kaip kartą per metus už savo veiklą atsiskaito gimnazijos savivaldos institucijų susirinkimuose.

5. TARYBOS REORGANIZAVIMAS IR LIKVIDAVIMAS

5.1. Gimnazijos taryba paleidžiama reikalaujant 2/3 tarybos narių, likviduojant gimnaziją.

5.2. Gimnazijos tarybą galima reorganizuoti pasikeitus Lietuvos bendrojo lavinimo mokyklos nuostatų reikalavimams mokyklų taryboms arba reorganizuojant gimnaziją.